|  |  |
| --- | --- |
| Kokous | **Vanhusneuvoston kokous 4/2020** |
| Aika, paikka | 8.12.2020 kello 13.00-15.05 Imatran kaupungin valtuustosalissa ja Teams-etäyhteydellä. |
| Osallistujat | Sinikka Poskiparta, Imatran kansalliset seniorit ry.  Erkki Päivärinta, Imatran Seudun Sotaorvot ja Kaatuneitten Omaiset ry.  Timo Saarinen, StoraEnson Eläkeläiset ry.  Anita Sairanen, Vuoksenniskan Eläkkeensaajat ry.  Anna-Liisa Kojo, Imatran Seudun Senioriopettajat ry.  Ritva Holsti, Tainionkosken Eläkkeensaajat ry.  Pirkko Molkentin, Eläkeliiton Imatran yhdistys ry.  Lauri Aunola, Imatran Sotaveteraanit ry.  Jerena Juutilainen, puheenjohtaja  Arto Pulkkinen, kaupunkikehityslautakunnan edustaja, poissa  Arto Siitonen, hyvinvointilautakunnan edustaja, Teams-etäyhteydellä  Sirkku Sarlomo, konsernipalvelut, sihteeri  Titta Roslakka, Eksoten edustaja, Teams-etäyhteydellä  Sarianna Purtilo, § 25 |
| Liitteet | Vanhusneuvoston kokouksen pöytäkirja 8.10.2020, Kirjastoista kansanvallan areenoita, Sitra –hanke diaesitys. |
| Jakelu | Vanhusneuvoston jäsenet ja varajäsenet, www.imatra.fi |
|  | **§ 23 Kokouksen avaus ja läsnäolijoiden toteaminen**  **Esitys:** Puheenjohtaja avaa kokouksen ja toteaa läsnäolijat.  Kaupunginhallitus on 30.11.2020 hyväksynyt vanhusneuvoston seuraavat uudet jäsenyydet toimikauden päättymiseen 31.5.2021 saakka:   * Tainionkosken Eläkkeensaajat ry., varsinainen jäsen Ritva Holsti, varajäsen Kalle Tiainen. * Imatran Seudun Sotaorvot ja Kaatuneitten Omaiset ry., varajäsen Pertti Kainulainen. * Imatran Sotaveteraanit ry:n jäsenen varajäsen Imatran Rintamaveteraanit ry:n puheenjohtaja Maili Hanski.   **Päätös:** Puheenjohtaja avasi kokouksen ja kävi läpi kaupunginhallituksen päätöksen vanhusneuvoston jäsenten muutoksista.  **§ 24** **Edellisen kokouksen pöytäkirjan hyväksyminen**  **Esitys:** Hyväksytään edellisen kokouksen 8.10.2020 pöytäkirja.  **Päätös:** Hyväksyttiin.  **§ 25 Kirjastoista kansanvallan areenoita –hankkeen esittely**  Hankkeessa koetetaan saada kaupungin ikäihmisten ajatukset kuuluviin päätöksentekijöiden suuntaan ja synnyttää vuoropuhelua. Hanke mukailee ja kehittää aiemmin toteutettua Imatra Areenaa, jossa kerättiin kuntalaisilta kysymyksiä esitettäväksi päättäjille ja viranhaltijoille. Tässä kokeilussa uutta on tilaisuuksien siirtäminen kirjasto- ja kulttuuritilaan sekä verkkoon aiempaa vuorovaikutteisemmin.  Hankkeen tavoitteet:   * Lisätään vuorovaikutusta erityisesti vanhempien kuntalaisten ja päättäjien välillä. Herätetään kiinnostusta kuntavaaleihin 2021. * Luodaan yhteyksiä vanhusten parissa toimiviin tahoihin ja tuodaan ikäihmisten näkemyksiä mukaan keskusteluun. * Parannetaan ikäihmisten valmiuksia osallistua etänä. Hyödynnetään henkilökunnan osaamista digituen tarjoajina.   Kulttuuri- ja oppimiskeskuksen palvelupäällikkö Sarianna Purtilo esittelee hanketta kokouksessa.  Diaesitys hankkeesta on jaettu esityslistan mukana.  **Esitys:** Kuullaan hanke-esittely ja vanhusneuvosto tuo esille näkemyksiään hankkeen toteuttamiseen.  **Päätös:** Merkittiin hankkeen esittely tiedoksi. Vanhusneuvosto piti hankkeen onnistumisen kannalta tärkeänä tiedottamista, yhteistyötä järjestöjen kanssa, vammaisneuvoston jäsenten mukaan ottamista sekä osallistu ja vaikuta työryhmän osallistumista hankkeeseen.  **§ 26 Lausuntopyyntö luonnoksesta hallituksen esitykseksi eduskunnalle laiksi vanhusasiavaltuutetusta**  Oikeusministeriö pyytää lausuntoa luonnoksesta hallituksen esitykseksi eduskunnalle laiksi vanhusasiavaltuutetusta. Kunnissa lausuntopyyntö on pyydetty välittämään kunnan vanhusneuvostolle. Myös tahot, joita ei ole erikseen mainittu jakelussa, voivat toimittaa ministeriölle lausuntonsa.  Pääministeri Sanna Marinin hallituksen ohjelman tavoitteena on ikäystävällisyyden edistäminen. Tavoitteeseen vastataan muun muassa perustamalla vanhusasiavaltuutetun tehtävä ja toimisto.  Esityksen tavoitteena on luoda itsenäinen ja riippumaton viranomainen, joka seuraisi ikääntyneiden asemaa ja oikeuksien toteutumista laajasti kaikilla yhteiskuntasektoreilla ja toisi havaintojaan sekä ikääntyneiden näkökulmaa yhteiskunnalliseen keskusteluun ja päätöksentekoon.  Kyseessä olisi ikääntyneiden oikeuksia edistäviä ja valvovia viranomaisia ja muita toimijoita täydentävä viranomainen. Tavoitteena on välttää päällekkäisiä tehtäviä ja toimivaltuuksia muiden viranomaisten kanssa eikä esityksellä puututa olemassa olevien viranomaisten tehtäviin ja toimivaltuuksiin.  Tavoitteena on luoda valtuutetulle hallinnollinen organisaatio, joka olisi linjassa muiden perus- ja ihmisoikeusalan erityisvaltuutettujen kanssa.  Lausunnot pyydetään toimittamaan lausuntopalvelu.fi:n kautta 15.12.2020 mennessä.  Lausunnossa pyydetään vastaamaan seuraaviin kysymyksiin:   * Voidaanko esityksellä näkemyksenne mukaan parantaa ikääntyneiden asemaa ja edistää ikääntyneiden oikeuksia? * Onko teillä huomioita koskien valtuutetulle säädettäviä tehtäviä? * Muut huomiot esitysluonnoksesta   Lausuntopyyntö ja tiivistelmä lakiesityksestä on jaettu ennakkoon vanhusneuvostojen jäsenille ja varajäsenille. Vanhusneuvoston jäseniä taustajärjestöineen on pyydetty pohtimaan vastauksia lausuntopyynnön kysymyksiin 20.11.2020 mennessä. Määräaikaan mennessä on tullut näkemyksiä vanhusasiavaltuutetun tehtävän perustamisesta kahdelta yhdistykseltä:  **Imatran kansalliset seniorit**   * ”Hyvin valmisteltu, eri vaihtoehtojen synergiaedut pohdittu, päällekkäisyydet ainakin teoriassa minimoitu. * Ehdotuksen mukainen toimielin parantaa vanhusten tasavertaisuutta muihin ikäryhmiin verrattuna. * Ehdotuksessa on paljon eri lainkohtien mukaisia selvityksiä ja näin ollen pyydetyt huomiot valtuutetun säädettävistä tehtävistä vaatisivat tarkempaa paneutumista ehdotuksen yksityiskohtiin. * Ehdotuksen lopussa oleva tehtävän kriteeristö on selkeä ja ymmärrettävä ja niillä ehdoin mielestämme kannatettava esitys viran perustamisesta. * Tuntuu, että itseasiassa säädöksissämme on jo kaikki edellytykset vanhusten tasa-arvoiseen kohteluun. * Valvonta tietenkin ontuu, joten valtuutetun nimeäminen saattaisi sitenkin parantaa vanhusten asemaa. * Laiminlyöntien sanktiointi tarvittaessa voisi myös olla tehokas työkalu.”   **Imatran Seudun Sotaorvot ja Kaatuneitten Omaiset ry.**   * ”Mielestämme vanhuusasiavaltuutetun virka on tarpeellinen.”   **Esitys:** Vanhusneuvosto päättää lausunnon antamisesta.  **Päätös:** Vanhusneuvosto päätti antaa seuraavan lausunnon vanhusasiavaltuutetun viran perustamiseen:  Mielestämme vanhuusasiavaltuutetun virka on tarpeellinen. Ehdotuksen mukainen toimielin parantaa vanhusten tasavertaisuutta muihin ikäryhmiin verrattuna. Esitys on hyvin valmisteltu, eri vaihtoehtojen synergiaedut pohdittu ja päällekkäisyydet on ainakin teoriassa minimoitu. Tehtävän kriteeristö on selkeä ja ymmärrettävä ja niillä ehdoin kannatettava esitys viran perustamisesta. Tuntuu, että säädöksissämme on jo kaikki edellytykset vanhusten tasa-arvoiseen kohteluun. Valvonta tietenkin ontuu, joten valtuutetun nimeäminen saattaisi sitenkin parantaa vanhusten asemaa. Laiminlyöntien sanktiointi tarvittaessa voisi myös olla tehokas työkalu.  **§ 27 Vuoden 2021 toimintasuunnitelma**  Vanhusneuvoston toimintakausi jatkuu 31.5.2021 saakka. Keväällä 2021 järjestetään yhdistyksille tilaisuus, jossa yhdistykset tekevät kaupunginhallitukselle esityksen valtuustokauden 2021-2025 vanhusneuvoston jäseniksi ja varajäseniksi.  Koronaepidemia alkoi maaliskuussa 2020 tuoden rajoituksia toimintaan. Sen vuoksi vuoden 2020 toiminnasta osa jäi toteuttamatta. Vuoden 2021 toiminnan suunnittelussa ja toiminnassa tulee edelleen ottaa huomioon koronatilanne ja ohjeistukset.  **Esitys:** Vanhusneuvosto keskustelee vuoden 2021 toimintasuunnitelmaan otettavasta toiminnasta.  **Päätös:** Toimintasuunnitelmaan otetaan vuoden 2020 toteutumaton toiminta, maakunnallinen vanhusneuvostojen kokous ja yhteistyön lisääminen yhdistysten kanssa (esim. Sydänyhdistys, ulkoilutapahtuma). Toimintasuunnitelmaa toteutetaan huomioiden koronatilanteen kehitys.  **§ 28 Lausuntopyynnöt kaavaehdotuksiin**  Kaupunkikehitys- ja tekniset palvelut vastuualue pyytää lausuntoa seuraavien asemakaavamuutosten ehdotusvaiheesta:   * kaupunginosia 12, Imatrankoski ja 55, Rajapatsas koskeva asemakaavamuutos 1099, Fortumin alue * kaupunginosaa 30, Ritikankoski koskeva asemakaavamuutos 1102, Seurakuntakeskus * kaupunginosaa 74, Vuoksenniska koskeva asemakaavamuutos 1104, Immolanhovi * kaupunginosa 73, Neitsytniemi koskeva asemakaavamuutos 1103, Neitsytniemi   **AK 1099, Fortumin alue**  Asemakaavamuutoksen tavoitteena on mahdollistaa laadukkaaseen kulttuurimaisemaan ja rakennettuun ympäristöön sopivan kokonaisuuden toteutuminen, jonka suunnittelussa otetaan huomioon hankkeen sijainti keskellä valtakunnallisesti merkittävää rakennettua ympäristöä ja maisema-aluetta. Lisäksi asemakaavan muutoksella mahdollistetaan terveydelle vaarallisten rakennusten purkaminen.  **AK 1102, Seurakuntakeskus**  Asemakaavan muutosalueella osoitteessa Tainionkoskentie 80 sijaitsee vuonna 1967 rakennettu seurakuntakeskus, joka on käynyt seurakunnalle tarpeettomaksi. Rakennus on ollut sisäilmaongelmien takia kahden vuoden ajan tyhjillään. Tavoitteena on tutkia mahdollisuutta osoittaa korttelin 14 tontille 3 käyttötarkoitusmerkintä ja asemakaavamääräykset siten, että ne mahdollistavat tontin toteutumisen asuinkäyttötarkoitukseen kaupunkikuvaltaan yhtenäisesti ympäröivä kaupunkirakenne huomioon ottaen.  **AK 1104, Immolanhovi**  Asemakaavamuutoksen tavoitteena on muuttaa korttelin 126 asemakaavaa siten, että asemakaava mahdollistaisi sekä liike-, majoitus- ja asuintoiminnot että golfkenttää palvelevat toiminnat Immolanhovin alueella. Lisäksi Immolanhovin pohjoispuolen asemakaavaa päivitetään vastaamaan toteutunutta tilannetta ja mahdollistamaan alueen kehittäminen. Tärkeänä tavoitteena on määritellä Immolanhovin päärakennukselle sopivat suojelu- ja kehittämismerkinnät. Alueelle on laadittu asemakaavasuunnittelun ja päätöksenteon lähtötiedoksi rakennushistoriallinen selvitys (Ramboll 2020).  **AK, 1103, Neitsytniemi**  Asemakaavamuutoksen tavoitteena on muuttaa korttelin 8 (Neitsytniemen kartano) sekä siihen liittyvän Vuoksen ranta-alueen asemakaavaa siten, että asemakaava mahdollistaa sekä matkailu- että siihen liittyvät majoitus-, asumis- ja virkistystoiminnot korttelin alueella. Tärkeänä tavoitteena asemakaavamuutoksessa on ottaa huomioon alueen kasvillisuus ja muut luontoarvot sekä alueelliset virkistysreitit.  Kaava-aineistot löytyvät kaavojen internet-sivuilta:   * AK 1099, Fortumin alue: <https://www.imatra.fi/asuminen-ja-ympäristö/kaavoitus/asemakaavat/nähtävillä-olevat-kaavat/kaupunginosat-12-imatrankoski> * AK 1102, Seurakuntakeskus: <https://www.imatra.fi/asuminen-ja-ympäristö/kaavoitus/asemakaavat/vireillä-olevat-ja-luonnoskaavat/kaupunginosa-30> * AK 1104, Immolanhovi: <https://www.imatra.fi/asuminen-ja-ympäristö/kaavoitus/asemakaavat/nähtävillä-olevat-kaavat/kaupunginosa-74-vuoksenniska> * AK 1103, Neitsytniemi: <https://www.imatra.fi/asuminen-ja-ymp%C3%A4rist%C3%B6/kaavoitus/asemakaavat/n%C3%A4ht%C3%A4vill%C3%A4-olevat-kaavat/kaupunginosa-73-neitsytniemi>   Lausunto kaavaehdotuksista tulee jättää 23.12.2020 klo 15:00 mennessä. Saapumatta jäänyt lausunto tulkitaan niin, ettei aineistosta ole huomauttamista.  **Esitys:** Vanhusneuvosto päättää lausunnon antamisesta.  **Päätös:** Vanhusneuvosto antaa kaavaehdotuksiin seuraavan lausunnon:   * AK1099, Fortumin alue: Vanhusneuvosto puoltaa kaavaehdotusta. * AK 1102, Seurakuntakeskus: Autopaikkojen määrää tulee tarkistaa asuntojen määrään nähden. * AK 1104, Immolanhovi: Kaavaehdotus antaa hyviä mahdollisuuksia yrittämiselle ja selkeyttää alueen kokonaisuutta. Alueen maisema-, luonto- ja virkistysalueet tulee säilyttää. * AK 1103, Neitsytniemi: Alueen maisema-, luonto- ja virkistysalueet tulee säilyttää.   **§ 29 Muut asiat**  **Vanhusneuvoston aloite entisten koulutilojen käytöstä**  Vanhusneuvosto teki aloitteen koulukäytöstä pois jääneiden tilojen, kuten Tainionkosken koulun ruokasali ja Savikannan koulun voimistelusali/ruokasali vuokraamisesta järjestöille.  Tila- ja turvallisuuspäällikkö Sami Turusen vastine aloitteeseen:  ”Järjestöille on ilmaisessa käytössä tällä hetkellä Asevelitalo (Sininen talo), jonka käyttöaste on noin 60 %. Lisäksi Kulttuuritalo Virtaan on tehty järjestöjen kokoontumisia varten suuri monitoimitila sekä taiteilijalämpiön tilat pienempiä ryhmiä varten, joista peritään järjestöiltä noin 10 euron tuntiveloitus. Savikannan koulun liikuntasali on edelleen käytössä ja tätäkin tilaa vuokrataan erilaisille käyttäjäryhmille noin 10 euron tuntihintaan.  Tyhjät tilat ovat tällä hetkellä lämmityksen ja ilmanvaihdon osalta säädetty minimiin, joten niiden käyttöönotto järjestötoimintaa varten nostaisi kustannuksia huomattavasti ja näin ollen rasittaisi Imatran Toimitilat Oy:n taloutta.”  **Toimintasäännön muutos**  Vammais- ja vanhusneuvoston kokousten esityslista ja pöytäkirja käytännöt ollaan v. 2021 alussa siirtämässä tehtäväksi M-Files asianhallinta/kokous-hallinta järjestelmään toimielinten tavoin. Tästä johtuen kokouksissa tulee jatkossa valita pöytäkirjantarkastajat ja tämä muutos viedään toimintasääntöön.  **Etelä-Karjalan suunnitelma ikääntyneen väestön tukemiseksi 2021-2025**  Käytiin läpi Eksoten lähettämä luonnos suunnitelmaksi ikääntyneen väestön tukemiseksi 2021-25.  **Esitys:** Merkitään tiedoksi.  **Päätös:**   * Aloitteeseen järjestöjen tiloista liittyen järjestöt toimittavat seuraavaan kokoukseen tiedoksi vanhusneuvostolle, mitä tiloja on käytössä ja, mistä on puutteita. * Suunnitelma ikääntyneen väestön tukemiseksi:   Kohta 2.3.3: Saatavilla olevasta avusta tulee tiedottaa jatkuvasti IsoApu toimipisteen kautta. IsoApu palvelupisteen aukioloaikaa tulee lisätä ja puhelinpalvelua nopeuttaa.  Kohta 3.1.1 : Resurssien riittävyys palveluissa tulee turvata.  Kohta 3.1.2: Järjestöjen ja kuntien kanssa tehtävää yhteistyötä tulee lisätä nykyisestä. Hoito- ja palvelusuunnitelmien toteutumisen arvioinnin roolia tulee nostaa ja suunnitelmia tulee tarkistaa nykyistä useammin. Eksotelta edellytetään digipalvelujen opastusta mieluiten kotiin tuotuna. Sähköiset palvelut tulee olla helppokäyttöisiä, esimerkiksi ajanvaraukset verkon kautta eivät nykyisin toimi kunnolla.  Kohta 3.1.3 toimenpiteenä on lisätään ennaltaehkäisevää työtä. Tähän kohtaan esitetään lisättäväksi, mitä ennaltaehkäisevää työtä aiotaan lisätä.   * Todettiin, että vanhusneuvoston nimen muutos ei saanut kannatusta.   **§ 30 Seuraavan kokouksen ajankohta**  **Esitys:** Sovitaan seuraavan kokouksen ajankohta. Jatkossa kokouksiin voi osallistua joko läsnä ollen kokouksessa tai Teams-etäyhteydellä.  **Päätös:** Seuraava kokous pidetään 2.2.2021 kello 13-15. Kokoukseen voi osallistua Teams-etäyhteydellä.  **§ 31 Kokouksen päättäminen**  **Esitys:** Puheenjohtaja päättää kokouksen.  **Päätös:** Puheenjohtaja päätti kokouksen. |
|  | **IMATRAN KAUPUNKI**  **Vanhusneuvosto**  Jerena Juutilainen Sirkku Sarlomo  puheenjohtaja sihteeri |